僕爲虛谷先生作玉豹馬先生有詩見酬極筆勢之馳騁乃以此詩報謝
作者：龔開
朝代：宋

paragraphs: 南山有雄豹，隠霧成變化。
奇姿驚世人，毛物亦增價。
天上房星浥瑞光，孕成白馬而黑章。
爲誰容易來中國，風雪天山道路長。
頭爲王，欲得方。
目爲相，欲得明。
脊爲將軍欲得强，腹爲城郭欲得張。
絕憐此馬皆具足，十五肋中包腎腸。
嗟予老去有馬癖，豈但障泥知愛惜。
千金市駿已無人，禿筆松煤聊自得。
君侯昔如汗血駒，名場萬馬曾先驅。
山林鍾鼎今何有，歲晚江湖託著書。
白雲未信仙鄉遠，黄髮鬖鬖健有餘。
飲酒百川猶一吸，吟詩何嫌萬夫敵。
我持此馬將安歸，投之君侯如獻璧。
君侯作詩凜馳騖，八荒滿盈動雷雨。
定知此馬知此意，獨欠老奚通馬語。
曹將軍，杜工部，各有一心存萬古。
其傳非畫亦非詩，要在我輩之襟期，君侯君侯知不知。